Psamtik I of Psammetichus I was ’n farao van die 26ste Dinastie van Antieke Egipte. Sy praenomen, Wah-Ib-Re, beteken "Konstant is die Hart van Ra". Psamtik I is saam met sy pa, Necho I, deur die Assiriërs weggevoer nadat hulle daarvan beskuldig is dat hulle by ’n komplot van Taharqa betrokke was. Hulle is eindelik vrygelaat en toegelaat om as leenhere oor Egipte te regeer. Psamtik het beheer oor Athribis gekry en toe sy pa in 664 v.C. sterf, het hy ook beheer oor Memphis en Saïs oorgeneem. Hy wou oor die hele Egipte regeer en het eers die res van die Nyldelta oorgeneem. Die suide van die land was egter nog onder beheer van die heersers van Koesj. Psamtik het sy mag in die suide uitgebrei deur Thebaanse amptenare geleidelik ná hul dood deur sy vertrouelinge te vervang. Hy is eindelik in sy negende bewindsjaar erken as koning van Bo- en Benede-Egipte. Hy het gebruik gemaak van ’n burgeroorlog in Assirië om onder hul invloed uit te kom en onafhanklik te regeer.